title: Rådets afgørelse (FUSP) 2015/1908 af 22. oktober 2015 til støtte for en global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil for at mindske risikoen for ulovlig handel hermed (»iTrace II«)

text:
               23.10.2015

               DA

               Den Europæiske Unions Tidende

               L 278/15

         RÅDETS AFGØRELSE (FUSP) 2015/1908
   af 22. oktober 2015
   til støtte for en global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil for at mindske risikoen for ulovlig handel hermed (»iTrace II«)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 26, stk. 2, og artikel 31, stk. 1,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende i betragtninger:

               (1)

               Det Europæiske Råd vedtog den 13. december 2003 den europæiske sikkerhedsstrategi, der identificerer fem centrale udfordringer, som Unionen må forholde sig til: terrorisme, spredning af masseødelæggelsesvåben, regionale konflikter, staters sammenbrud og organiseret kriminalitet. Følgerne af den ulovlige fremstilling, overførsel og handel med konventionelle våben, herunder håndvåben og lette våben (»SALW«), samt den voldsomme ophobning og ukontrollerede spredning heraf står centralt i fire af disse fem udfordringer. Disse våben øger usikkerheden i Afrika syd for Sahara, Mellemøsten og mange andre regioner i verden, forværrer konflikter og undergraver postkonfliktfredsopbygning og udgør dermed en alvorlig trussel mod fred og sikkerhed.

               (2)

               Den 15.-16. december 2005 vedtog Rådet EU-strategien for bekæmpelse af ulovlig ophobning af og handel med SALW samt ammunition hertil (»EU's SALW-strategi«), som fastlægger retningslinjerne for EU's indsats på SALW-området. EU's SALW-strategi understreger, at SALW bidrager til en forværring af terrorismen og den organiserede kriminalitet, og at de er en vigtig faktor i forbindelse med udløsning og spredning af konflikter samt sammenbrud af statslige strukturer.

               (3)

               EU's SALW-strategi fastslår desuden, at Unionen bør styrke og støtte ordninger til overvågning af sanktionerne samt støtte styrkelsen af eksportkontrollen og fremme Rådets fælles holdning 2008/944/FUSP (1), bl.a. gennem fremme af foranstaltninger til at forbedre gennemsigtigheden.

               (4)

               Med De Forenede Nationers handlingsprogram vedrørende forebyggelse, bekæmpelse og udryddelse af ulovlig handel med SALW i alle dens aspekter (»FN's handlingsprogram«), som blev vedtaget den 20. juli 2001, har alle FN's medlemsstater forpligtet sig til at forebygge ulovlig handel med SALW, herunder omledning heraf til uautoriserede modtagere og navnlig til at tage hensyn til risikoen for omledning af SALW til den ulovlige handel, når anmodninger om eksporttilladelser vurderes.

               (5)

               Den 8. december 2005 vedtog FN's Generalforsamling et internationalt instrument, der skal sætte staterne i stand til i tide og på pålidelig vis at identificere og spore ulovlige SALW.

               (6)

               På anden gennemgangskonference om FN's handlingsprogram i 2012 bekræftede alle FN's medlemsstater på ny deres tilsagn om at forebygge ulovlig handel med SALW, herunder omledning heraf til uautoriserede modtagere, og deres tilsagn i FN's handlingsprogram vedrørende vurdering af anmodninger om eksporttilladelser.

               (7)

               Den 2. april 2013 vedtog FN's Generalforsamling teksten til våbenhandelstraktaten (»ATT«). Formålet med ATT er at fastsætte de højest mulige fælles internationale standarder for regulering eller forbedring af reguleringen af den internationale handel med konventionelle våben, at forebygge og udrydde ulovlig handel med konventionelle våben og forebygge omledning af konventionelle våben. Unionen bør støtte alle FN's medlemsstater i at gennemføre effektiv kontrol med våbenoverførsler for at sikre, at våbenhandelstraktaten bliver så effektiv som muligt, navnlig for så vidt angår gennemførelsen af artikel 11 deri.

               (8)

               Unionen har tidligere støttet Conflict Armament Research Ltd (CAR) med Rådets afgørelse 2013/698/FUSP (2).

               (9)

               Unionen ønsker at finansiere anden fase af en global rapporteringsmekanisme vedrørende ulovlige SALW og andre ulovlige konventionelle våben og ammunition for at mindske risikoen for ulovlig handel hermed og med henblik på fortsat at bidrage til at nå ovenstående mål —

         VEDTAGET DENNE AFGØRELSE:
   Artikel 1
   Med henblik på gennemførelsen af EU's SALW-strategi og fremme af fred og sikkerhed har de projektaktiviteter, der skal modtage støtte fra Unionen, følgende specifikke mål:

               —

               fortsat at vedligeholde og yderligere udbygge et tilgængeligt og brugervenligt globalt informationsstyringssystem for omledte eller ulovligt handlede SALW og andre omledte eller ulovligt handlede konventionelle våben og ammunition hertil (»iTrace«) med henblik på at stille relevante oplysninger til rådighed for politiske beslutningstagere, eksperter i kontrol med konventionelle våben og embedsmænd, der beskæftiger sig med kontrol af eksport af konventionelle våben, så de kan udvikle effektive evidensbaserede strategier og projekter til bekæmpelse af den ulovlige spredning af SALW og andre konventionelle våben og ammunition hertil

               —

               at udføre feltforskning inden for SALW og andre konventionelle våben og ammunition hertil, der er i omløb i konfliktramte områder, overføre al den indsamlede dokumentation til informationsstyringssystemet, sende formelle sporingsanmodninger til nationale regeringer, hvis det er nødvendigt, og gøre oplysninger offentligt tilgængelige på iTrace-systemet, når de er verificeret (herunder gennem formel sporing)

               —

               at samle eksisterende politikrelevant dokumentation om overførsler af SALW og andre konventionelle våben og ammunition hertil i det globale informationsstyringssystem, herunder nationale rapporter om våbeneksport, landerapporter til FN's register over konventionelle våben og FN's handlingsprogram vedrørende ulovlig handel med SALW, tekster til nationale, regionale og internationale instrumenter samt verificerede rapporter om overførsler af ulovlige SALW og andre ulovlige konventionelle våben og ammunition hertil, der er indsamlet af FN's sanktionsovervågningsgrupper, civilsamfundsorganisationer og de internationale nyhedsmedier

               —

               at øge bevidstheden om resultaterne af projektet gennem opsøgende arbejde, at fremme formålet med og de disponible funktioner i iTrace over for internationale og nationale politiske beslutningstagere, eksperter i kontrol med konventionelle våben og myndigheder med ansvar for udstedelse af våbeneksporttilladelser samt at styrke den internationale kapacitet til at overvåge den ulovlige spredning af SALW og andre konventionelle våben og ammunition hertil, hjælpe politiske beslutningstagere med at fastlægge de vigtigste indsatsområder for international bistand og internationalt samarbejde og mindske risikoen for omledning af SALW og andre konventionelle våben og ammunition hertil. Initiativer i forbindelse med det opsøgende arbejde udformes desuden med henblik på at koordinere udvekslingen af oplysninger og skabe bæredygtige partnerskaber med enkeltpersoner og organisationer, der kan generere oplysninger, som kan overføres til iTrace-systemet

               —

               at tilvejebringe rapporter om nøglepolitikspørgsmål, der bygger på data fra feltundersøgelser og lægges i iTrace-systemet, om særlige områder, som kræver international opmærksomhed, herunder væsentlige mønstre for den ulovlige handel med SALW og andre konventionelle våben og ammunition hertil og den regionale udbredelse af ulovligt handlede våben og ammunition hertil.

         Unionen finansierer dette projekt, som beskrives nærmere i bilaget til denne afgørelse.
   Artikel 2
   1.   Unionens højtstående repræsentant for udenrigsanliggender og sikkerhedspolitik (»HR«) har ansvaret for gennemførelsen af denne afgørelse.
   2.   Den tekniske gennemførelse af det projekt, der er omhandlet i artikel 1, udføres af Conflict Armament Research Ltd (»CAR«).
   3.   CAR udfører sine opgaver under HR's ansvar. Med henblik herpå indgår HR de nødvendige aftaler med CAR.
   Artikel 3
   1.   Det finansielle referencegrundlag for gennemførelsen af projektet i artikel 1 er på 2 530 684 EUR. Det samlede anslåede budget for det overordnede projekt er 3 020 000 EUR, der samfinansieres med CAR og det tyske udenrigsministerium.
   2.   De udgifter, der finansieres med beløbet i stk. 1, forvaltes i overensstemmelse med de procedurer og regler, der gælder for Unionens almindelige budget.
   3.   Kommissionen overvåger, at de i stk. 1 omhandlede finansielle referencegrundlag forvaltes korrekt. Med henblik herpå indgår Kommissionen den nødvendige aftale med CAR. Det skal fremgå af aftalen, at CAR sørger for, at Unionens bidrag bliver synligt i en grad, der svarer til dets størrelse.
   4.   Kommissionen bestræber sig på at indgå den aftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i denne proces og om datoen for indgåelse af aftalen.
   Artikel 4
   1.   HR aflægger rapport til Rådet om gennemførelsen af denne afgørelse på grundlag af beskrivende rapporter, som CAR udarbejder hvert kvartal. Disse rapporter skal danne udgangspunkt for Rådets evaluering. Med henblik på at bistå Rådet med dets evaluering af resultaterne af denne afgørelse udfører en ekstern enhed en evaluering af projektet.
   2.   Kommissionen aflægger rapport om de finansielle aspekter af det i artikel 1 omhandlede projekt.
   Artikel 5
   1.   Denne afgørelse træder i kraft på datoen for vedtagelsen.
   2.   Denne afgørelse udløber 24 måneder efter indgåelse af aftalen omhandlet i artikel 3, stk. 3. Den udløber dog seks måneder efter ikrafttrædelsesdatoen, hvis der ikke er indgået aftale i denne periode.

      Udfærdiget i Luxembourg, den 22. oktober 2015.

            På Rådets vegne

         F. ETGEN

            Formand

      (1)  Rådets fælles holdning 2008/944/FUSP af 8. december 2008 om fælles regler for kontrol med eksport af militærteknologi og -udstyr (EUT L 335 af 13.12.2008, s. 99).

      (2)  Rådets afgørelse 2013/698/FUSP af 25. november 2013 til støtte for en global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil for at mindske risikoen for ulovlig handel hermed (EUT L 320 af 30.11.2013, s. 34).

      BILAG

         iTrace — global rapporteringsmekanisme vedrørende SALW og andre konventionelle våben og ammunition hertil

      1.   Baggrund og begrundelse for støtte fra den fælles udenrigs- og sikkerhedspolitik (FUSP)

      1.1.   Denne afgørelse bygger på flere på hinanden følgende rådsafgørelser om bekæmpelse af de destabiliserende følger af omledning af og ulovlig handel med SALW og andre konventionelle våben, navnlig Rådets afgørelse 2013/698/FUSP (1), der oprettede iTrace, den globale rapporteringsmekanisme vedrørende ulovlige SALW og andre ulovlige konventionelle våben og ammunition hertil.
      Den ulovlige spredning af SALW og andre konventionelle våben og ammunition hertil er en vigtig faktor, der undergraver staters stabilitet og forværrer konflikter, og som udgør en alvorlig trussel for fred og sikkerhed. Som anført i EU's SALW-strategi bidrager ulovlige våben og ammunition hertil til en forværring af terrorismen og den organiserede kriminalitet og er en vigtig faktor i forbindelse med udløsning og spredning af konflikter samt sammenbrud af statslige strukturer.
      De aktiviteter, der udføres i henhold til afgørelse 2013/698/FUSP, har øget det internationale samfunds overvågnings- og diagnosekapacitet inden for bekæmpelse af spredning af ulovlig SALW og andre konventionelle våben betydeligt. Inden for rammerne af afgørelse 2013/698/FUSP har iTrace dokumenteret mere end 200 000 konventionelle våben, ammunition og materiel hertil, herunder improviserede eksplosive anordninger (IED'er). Det overstiger langt den samlede tidligere indsats for at kortlægge ulovlige våben. Der er gennemført iTrace-feltundersøgelser i Den Centralafrikanske Republik, Tchad, Den Demokratiske Republik Congo, Elfenbenskysten, Egypten, Irak, Jordan, Libanon, Mali, Mauretanien, Myanmar, Nepal, Somalia, Somaliland, Sydsudan, Syrien, De Forenede Arabiske Emirater og Uganda. iTrace har også ydet en betydelig teknisk støtte til FN's Sikkerhedsråds sanktionsgrupper og FN's missioner (MINUSCA, MINUSMA, MONUSCO, UNMISS, UNOCI og UNSOM) samt til flere regeringer, som har anmodet om støtte til iTrace-undersøgelser.
      I takt med at undersøgelsernes omfang og rækkevidde er blevet forstærket, er iTrace blevet et mere og mere afgørende redskab for: a) at generere politisk omsættelige oplysninger om overførsler af ulovlige våben til konfliktområder, navnlig i bestemte områder, der berører EU-medlemsstaterne, b) at gøre det muligt at forstå den globale ulovlige handel med våben i realtid, c) at profilere omledning for at øge EU's eksportkontrolmyndigheders kapacitet med hensyn til at vurdere omledningsrisici forud for eksport og d) at lette udvekslingen af oplysninger mellem i øvrigt dårligt forbundne FN-organer og internationale, regionale og nationale organer.
      1.2.   Denne afgørelse har derfor til formål at fortsætte pilotprojektets arbejde i henhold til afgørelse 2013/698/FUSP ved fortsat at give politiske beslutningstagere, våbenkontroleksperter og embedsmænd, der beskæftiger sig med våbeneksportkontrol, systematisk indsamlede og relevante oplysninger, som vil sætte dem i stand til at udvikle effektive evidensbaserede strategier for bekæmpelse af ulovlig spredning af konventionelle våben og ammunition hertil med henblik på at forbedre den internationale og regionale sikkerhed. Afgørelsen vil således fortsat støtte dem med henblik på at kombinere en vellykket reaktiv strategi med passende forebyggende tiltag med henblik på at imødegå ulovligt udbud og ulovlig efterspørgsel og i at sikre effektiv kontrol med konventionelle våben i tredjelande.
      1.3.   I denne afgørelse fastsættes, at det offentligt tilgængeligt iTrace-onlinesystem til sporing af ulovlige SALW og andre ulovlige konventionelle våben og ammunition hertil med registrering af bestemte våbentyper, leverandører, overførselsvektorer og ulovlige modtagere fortsat vedligeholdes og udbygges yderligere. iTrace, som fokuserer på konfliktramte regioner, fungerer som en global rapporteringsmekanisme, der sætter nationale regeringer i stand til at overvåge den ulovlige handel med SALW og andre konventionelle våben og ammunition hertil og konstatere tilfælde af omledning heraf.
      2.   Overordnede mål

      Den indsats, som er beskrevet herunder, vil yderligere støtte det internationale samfund i bekæmpelsen af de destabiliserende følger af omledning af og ulovlig handel med SALW og andre konventionelle våben og ammunition hertil. Den vil fortsat give politiske beslutningstagere, våbenkontroleksperter og embedsmænd, der beskæftiger sig med våbeneksportkontrol, relevante oplysninger, som vil sætte dem i stand til at udvikle effektive evidensbaserede strategier til bekæmpelse af den ulovlige spredning af SALW og andre konventionelle våben og ammunition hertil med henblik på at forbedre den internationale og regionale sikkerhed. Mere specifikt vil indsatsen

                  a)

                  give konkrete oplysninger om ulovlig handel med SALW og andre konventionelle våben, der er nødvendige for at foretage en mere effektiv overvågning af gennemførelsen af FN's handlingsprogram vedrørende ulovlig handel med SALW

                  b)

                  give konkrete oplysninger til at styrke gennemførelsen af det internationale mærknings- og sporingsinstrument

                  c)

                  give konkrete oplysninger til at spore væsentlige ruter og enheder, der leverer konventionelle våben og ammunition hertil til konfliktramte regioner eller internationale terrororganisationer, og som bevis for, at grupper og enkeltpersoner er indblandet i ulovlig handel, til støtte for national retsforfølgning

                  d)

                  styrke samarbejdet mellem relevante FN-organer og -missioner og andre internationale organisationer inden for sporing af SALW og andre konventionelle våben samt for at tilvejebringe oplysninger til direkte støtte for eksisterende overvågningsmekanismer, herunder Interpols system til registrering og sporing af ulovlige skydevåben (iARMS), der supplerer iTrace, og som det sikres, at der fortsat samordnes med

                  e)

                  give relevante oplysninger til fastlæggelse af de vigtigste indsatsområder for internationalt samarbejde og international bistand til effektivt at bekæmpe omledning af og ulovlig handel med SALW og andre konventionelle våben og ammunition hertil, såsom finansiering af projekter vedrørende lagersikkerhed og/eller grænseforvaltning

                  f)

                  tilvejebringe en mekanisme til at hjælpe med overvågningen af gennemførelsen af våbenhandelstraktaten, særlig for at opdage omledning af overførte konventionelle våben samt for at bistå regeringer med at vurdere risikoen for omledning forud for eksport af konventionelle våben, særlig risikoen for omledning i køberlandet eller genudførsel på uønskede vilkår.

            3.   Projektets bæredygtighed og resultater på lang sigt

      Indsatsen vil styrke en holdbar ramme for løbende overvågning af den ulovlige spredning af SALW og andre konventionelle våben og ammunition hertil. Den forventes at øge de eksisterende våbenrelaterede oplysninger betydeligt og at støtte den målrettede udvikling af effektive politikker til kontrol med konventionelle våben og våbeneksport betydeligt. Mere specifikt vil projektet

                  a)

                  videreudvikle et informationsstyringssystem til sikring af langsigtet indsamling og analyse af data vedrørende ulovlige konventionelle våben

                  b)

                  udstyre politiske beslutningstagere og eksperter inden for kontrol med konventionelle våben med et værktøj til at udforme mere effektive strategier og indsatsområder for bistand og samarbejde (f.eks. ved at fastlægge mekanismer til samarbejde, koordinering og udveksling af oplysninger på subregionalt og regionalt plan, der skal etableres eller styrkes, og ved at identificere usikre nationale lagre, utilstrækkelig forvaltning af lagerbeholdninger, ulovlige overførselsruter, mangelfuld grænsekontrol og utilstrækkelig retshåndhævelseskapacitet)

                  c)

                  have indbygget fleksibilitet til at generere politisk relevante oplysninger trods hurtigt skiftende politiske krav

                  d)

                  betydeligt øge effektiviteten hos internationale organisationer og enkeltpersoner, der udfører våbenovervågning, ved at stille en stadig mere omfattende mekanisme til udveksling af oplysninger til rådighed.

            4.   Beskrivelse af indsatsen

      4.1.   Projekt 1: Forbedring af iTrace — det globale informationsstyringssystem og onlinekortlægningsportal til våbensporing

      4.1.1.   Projektets formål

      Projektet vil forbedre den iTrace-software, som CAR oprindeligt udviklede til det projekt, der blev gennemført i henhold til bestemmelserne i afgørelse 2013/698/FUSP, og øge systemets brugervenlighed. Forbedringerne omfatter: bedre dataanalysesystemer, udvikling af en »brugerfunktionspakke«, som giver specifikke brugergrupper tydelige anvisninger om, hvordan systemet udnyttes bedst muligt, fangst af højhastighedsdata (herunder satellitstreaming), øjeblikkelig ajourføring af politikdokumenter, en iTrace-mobilapplikation, der kan køre på iOS®- og Android®-udstyr, og forbedring af databanken, så den kan omfatte et stigende udvalg af våben og komponenter.
      4.1.2.   Projektaktiviteter

      Følgende aktiviteter vil blive iværksat inden for rammerne af dette projekt:

                  a)

                  Systemet vil blive forbedret for at kunne omfatte generationen af avancerede, flerårige tendensanalyser af våbenhandel. Forbedringerne omfatter muligheder for dataforespørgsel og -visualisering, der gør det muligt for brugerne at efterforske komplekse forbindelser mellem store datasæt.

                  b)

                  Udvikling af en brugerfunktionspakke, som indeholder en forklarende brugerflade mellem iTrace-loginsiden og selve portalen. Funktionspakken opbygges tematisk og indeholder videoanvisninger, der er målrettet mod bestemte målgrupper (f.eks. politiske beslutningstagere inden for våbenkontrol eller embedsmænd med ansvar for udstedelse af våbeneksporttilladelser), viser specifikke systemfunktioner (f.eks. generering af omledningsstatistikker eller landeprofilering) og giver vejledning om avanceret søgning og anvendelse af dataene. Pakken indeholder også en interaktiv hjælpefunktion, der opbygges ud fra ofte stillede spørgsmål.

                  c)

                  Systemet ændres, så det giver mulighed for øjeblikkelig ajourføring af landespecifikke oplysninger (herunder nationale rapporter, lovgivning og våbenkontrolinstrumenter). Systemet henter realtidsoplysninger fra en række eksisterende databanker, hvilket giver mulighed for hurtig søgning og hentning af politikdokumenter på mobilapplikationen (se 4.1.2, litra e), nedenfor).

                  d)

                  Systemet rekonfigureres for at give mulighed for fangst af MS Excel®-data og andre regnearksbaserede applikationer via satellit-uplink. Denne udvikling forventes at øge hastigheden af dataindtastningen med en faktor fem. Store mængder dataindsamling (navnlig i Irak og Syrien) har gjort denne udvikling absolut nødvendig.

                  e)

                  For at imødekomme efterspørgsel fra brugerne vil projektet udvikle en forenklet version af iTrace, som er udformet til at køre på iOS®- og Android®-udstyr. Formålet med denne applikation er at sikre, at politiske beslutningstagere har adgang til iTrace-funktionerne til geospatial kortlægning, overvågning af omledning og landedokumenter på alle platforme og i alle fora.

                  f)

                  Systemet ændres med henblik på at kunne omfatte nye databanker for at afspejle det stigende udvalg af våben, ammunition, delkomponenter og militærkøretøjer, der er identificeret under CAR's udvidede operationer i 2013-2015.

            4.1.3.   Projektresultater

      Projektet vil

                  a)

                  gøre det muligt for enhver onlinebruger at finde et bestemt sted, et bestemt land, en bestemt region eller et bestemt kontinent i verden

                  b)

                  identificere og levere visuel dokumentation for omledte eller ulovligt handlede SALW og andre konventionelle våben og ammunition hertil på dette sted, i dette land eller denne region eller på dette kontinent

                  c)

                  markere overførselsdatoer, ulovlige forsyningsruter og forhandlere, der knytter sig til enhver enhed (blandt tusindvis) af ulovligt handlede SALW og andre konventionelle våben og ammunition hertil, på et onlineverdenskort

                  d)

                  automatisk finde lignende sager (SALW og andre konventionelle våben eller ammunition hertil af samme type, fremstillingsland eller produktionsserie) og markere disse enheder og placeringen af dem på et onlineverdenskort

                  e)

                  identificere og kortlægge forbindelser mellem typer af omledte eller ulovligt handlede SALW og andre konventionelle våben og ammunition hertil eller parter, som er involveret i international handel

                  f)

                  generere omfattende rapporter (eksempelvis om omfanget af omledning i et bestemt land eller omledte konventionelle våbens oprindelsessted), som kan downloades i PDF-format

                  g)

                  samle, efter land og globalt, eksisterende politikrelevant dokumentation om overførsler af SALW og andre konventionelle våben og ammunition hertil, herunder nationale rapporter om våbeneksport, landerapporter til FN's register over konventionelle våben og FN's handlingsprogram vedrørende ulovlig handel med SALW, tekster til relevante nationale, regionale og internationale instrumenter samt verificerede rapporter om overførsler af ulovlige SALW og andre konventionelle våben og ammunition hertil, der er indsamlet af FN's sanktionsovervågningsgrupper, civilsamfundsorganisationer og de internationale nyhedsmedier

                  h)

                  streame data, der er kompatible med Interpols iARMS, hvilket vil sætte Interpol i stand til at sammenligne våben fra kriminelle sammenhænge i iARMS med de oplysninger, som iTrace frembringer om ulovlige våben

                  i)

                  generere omledningsstatistikker til støtte for eksperter i kontrol med konventionelle våben i deres fastlæggelse af indsatsområder for forbedring, bistand og samarbejde og til hjælp for nationale myndigheder med ansvar for udstedelse af våbeneksporttilladelser i deres vurdering af konkrete risici for omledning.

            4.1.4.   Indikatorer for projektets gennemførelse

      Projektet vil fortsat opretholde og forbedre et gratis offentligt tilgængeligt onlinekortlægningssystem uden begrænsninger for de mulige brugere.
      4.1.5.   Projektbegunstigede

      iTrace vil fortsat indeholde mere og mere omfattende oplysninger, der er direkte målrettet, men ikke begrænset til, nationale politiske beslutningstagere inden for våbenkontrol, myndigheder med ansvar for udstedelse af våbeneksporttilladelser, regionale og internationale organisationer (herunder FN's sanktionsovervågningsgrupper, FN's fredsbevarende missioner, UNODC, UNODA og Interpol), ikkestatslige forskningsorganisationer (herunder the Bonn International Center for Conversion (BICC), the Group for Research and Information on Peace (GRIP), the Stockholm International Peace Research Institute (SIPRI) og the Small Arms Survey), interesseorganisationer (herunder Amnesty International og Human Rights Watch) samt de internationale nyhedsmedier.
      4.2.   Projekt 2: Feltundersøgelser, som skal bruges til yderligere at forsyne iTrace-systemet med dokumentation i realtid om omledning af og ulovlig handel med SALW og andre konventionelle våben og ammunition hertil samt andre relevante oplysninger.

      4.2.1.   Projektets formål

      Projektet vil omfatte udførelse af feltforskning inden for SALW og andre konventionelle våben og ammunition hertil, der er i omløb i konfliktramte områder. Projektet vil løbende blive udvidet geografisk og vil prioritere en lang række lande af særlig interesse for EU-medlemsstaterne, herunder bl.a. Den Centralafrikanske Republik, Irak, Libyen, Mali, Sydsudan, Somalia og Syrien. Indgåelse af formelle aftaler om udveksling af oplysninger med en række organisationer, herunder FN-missioner, vil ligesom selektiv fremsendelse af formelle sporingsanmodninger til nationale regeringer fremme projektet.
      Desuden vil projektet fortsat udføre dokumentationsundersøgelse og verificering (herunder gennem feltundersøgelser) af eksisterende oplysninger om relevante overførsler, der er indhentet fra andre organisationer end CAR, og som skal indføres i iTrace-systemet.
      4.2.2.   Projektaktiviteter

      Følgende aktiviteter vil blive iværksat inden for rammerne af dette projekt:

                  a)

                  udsendelse af kvalificerede våbeneksperter, der skal foretage feltanalyser af ulovlige SALW og andre konventionelle våben, ammunition og materiel hertil, som er indsamlet i konfliktramte lande

                  b)

                  analyse, gennemgang og verificering af dokumentation om ulovlige SALW og andre ulovlige konventionelle våben, ammunition hertil og brugerne heraf, herunder bl.a. fotografier af våben, komponentdele samt indvendige og udvendige mærkninger, emballage, dokumentation for forsendelse i tilknytning hertil og resultaterne af feltundersøgelserne (brugere, leverancer og overførselsruter)

                  c)

                  gennemgang og verificering af yderligere nyere dokumentation om relevante overførsler af SALW og andre konventionelle våben og ammunition hertil, der er indsamlet af andre organisationer end CAR, herunder rapporter fra FN's sanktionsovervågningsgrupper, civilsamfundsorganisationer og de internationale nyhedsmedier

                  d)

                  overførsel af al indsamlet og gennemgået dokumentation til iTrace-informationsstyringssystemet og -onlinekortlægningsportalen

                  e)

                  udpegning af og støtte til lokale partnere med henblik på at sikre løbende dataindsamling til støtte for iTrace i hele varigheden af den foreslåede indsats og derefter

                  f)

                  fortsatte forbindelser med EU's regeringer for på forhånd at fastlægge nationale kontaktpunkter og en koordineringsmekanisme med henblik på at præcisere omfanget af CAR's undersøgelser og afbøde mulige interessekonflikter forud for undersøgelserne.

            Projektet vil blive gennemført gradvist over hele den toårige iTrace-projektperiode.
      4.2.3.   Projektresultater

      Projektet vil

                  a)

                  på stedet dokumentere de fysiske beviser for omledte eller ulovligt handlede konventionelle våben og ammunition hertil i konfliktramte regioner

                  b)

                  verificere og arbejde videre med tilfælde af ulovlig handel på baggrund af dokumentation, der er indsamlet af CAR, af organisationer med gældende aftaler om udveksling af oplysninger med CAR og eventuelt af andre organisationer, om omledte eller ulovligt handlede konventionelle våben og ammunition hertil i alle regioner

                  c)

                  tilvejebringe konkret visuel dokumentation for omledte eller ulovligt handlede konventionelle våben og ammunition hertil, herunder fotografier af enheder, serienumre, fabriksmærkninger, kasser, følgesedler, forsendelsesdokumenter og slutbrugercertificering

                  d)

                  udarbejde skriftlige beskrivelser af ulovlig aktivitet, herunder handelsruter, aktører, der er involveret i omledning eller ulovlig overførsel, og vurderinger af medvirkende faktorer (herunder ineffektiv lagerforvaltning og -sikkerhed samt forsætlige statsorganiserede ulovlige forsyningsnet)

                  e)

                  overføre ovennævnte dokumentation til iTrace-informationsstyringssystemet og -onlinekortlægningsportalen med henblik på fuld offentlig formidling.

            4.2.4.   Indikatorer for projektets gennemførelse

      Op til 30 udsendelser (herunder længerevarende udsendelse, når det er relevant) i hele den toårige periode med henblik på at skaffe dokumentation til overførsel til iTrace-informationsstyringssystemet og -onlinekortlægningsportalen.
      4.2.5.   Projektbegunstigede

      Afsnit 4.1.5 indeholder en fuldstændig liste over omfattede personer og organisationer, der er identisk for alle projekter i henhold til denne afgørelse.
      4.3.   Projekt 3: Opsøgende arbejde rettet mod interessenter og international koordinering

      4.3.1.   Projektets formål

      Projektet vil demonstrere fordelene ved iTrace over for internationale og nationale politiske beslutningstagere, eksperter i kontrol med konventionelle våben og myndigheder med ansvar for udstedelse af våbeneksporttilladelser. Initiativer i forbindelse med det opsøgende arbejde udformes desuden med henblik på at koordinere udvekslingen af oplysninger yderligere og skabe bæredygtige partnerskaber med enkeltpersoner og organisationer, der kan generere oplysninger, som kan overføres til iTrace-systemet.
      4.3.2.   Projektaktiviteter

      Følgende aktiviteter vil blive iværksat inden for rammerne af dette projekt:

                  a)

                  fremlæggelser ved CAR-personale på relevante internationale konferencer om ulovlig handel med konventionelle våben inden for alle områder. Fremlæggelserne ved personalet udformes til at demonstrere iTrace med fokus på 1) dets konkrete fordele med hensyn til at bidrage til overvågningen af gennemførelsen af FN's handlingsprogram, våbenhandelstraktaten og andre relevante internationale instrumenter, 2) dets anvendelighed i fastlæggelsen af indsatsområder for international bistand og internationalt samarbejde og 3) dets anvendelighed som et værktøj til risikovurdering for myndigheder med ansvar for udstedelse af våbeneksporttilladelser

                  b)

                  fremlæggelser ved CAR-personale for nationale regeringer og fredsbevarende operationer. Fremlæggelserne ved personalet udformes til at demonstrere iTrace over for relevante missionstjenestegrene med henblik på at opfordre til og udvikle formelle aftaler om udveksling af oplysninger, der kan generere oplysninger, som kan overføres til iTrace-systemet, samt hjælpe politiske beslutningstagere med at fastlægge indsatsområder for international bistand og internationalt samarbejde.

            Projektet vil blive gennemført over hele den toårige iTrace-projektperiode.
      4.3.3.   Projektresultater

      Projektet vil

                  a)

                  demonstrere iTraces anvendelighed over for nationale og internationale politiske beslutningstagere, der arbejder med at gennemføre aftaler om kontrol med konventionelle våben og våbeneksport (FN's handlingsprogram, våbenhandelstraktaten og andre relevante internationale instrumenter) og vurdere gennemførelsen heraf

                  b)

                  tilvejebringe relevante oplysninger til at hjælpe politiske beslutningstagere og eksperter i kontrol med konventionelle våben med at fastlægge indsatsområder for international bistand og internationalt samarbejde og at udforme effektive strategier for bekæmpelse af spredning

                  c)

                  forsyne myndigheder med ansvar for udstedelse af våbeneksporttilladelser med dybdegående oplysninger om iTrace og værktøjet til risikovurdering samt åbne mulighed for yderligere feedback og systemforbedring

                  d)

                  lette udvekslingen af oplysninger mellem nationale regeringer og FN's fredsbevarende operationer, herunder databehandling og -analyse ved hjælp af iTrace-systemet

                  e)

                  udbygge netværket i den stadig større gruppe af eksperter i kontrol med konventionelle våben, der udfører undersøgelser på stedet af omledning af og ulovlig handel med konventionelle våben og ammunition hertil

                  f)

                  øge synligheden i offentligheden af sporing af konventionelle våben og ammunition hertil som et middel til at bistå med overvågningen af gennemførelsen af FN's handlingsprogram, våbenhandelstraktaten og andre internationale og regionale instrumenter til kontrol med våben og våbeneksport.

            4.3.4.   Indikatorer for projektets gennemførelse

      Op til 12 konferencer om opsøgende arbejde med deltagelse af CAR-personale. Alle konferencerne vil omfatte præsentationer af iTrace. Dagsordenerne for konferencerne og korte referater heraf vil indgå i den endelige rapport.
      4.3.5.   Projektbegunstigede

      Afsnit 4.1.5 indeholder en fuldstændig liste over omfattede personer og organisationer, der er identisk for alle projekter i henhold til denne afgørelse.
      4.4.   Projekt 4: iTrace-politikrapporter

      4.4.1.   Projektets formål

      Projektet vil tilvejebringe rapporter om nøglepolitikspørgsmål, der bygger på data fra feltundersøgelser og lægges i iTrace-systemet. Rapporterne udformes således, at de fremhæver bestemte områder af international interesse, herunder vigtige mønstre for ulovlig handel med konventionelle våben og ammunition hertil, den regionale udbredelse af ulovligt handlede våben og ammunition hertil samt indsatsområder, der kræver international opmærksomhed.
      4.4.2.   Projektaktiviteter

      Dybdegående analyser, der fører til udarbejdelse, gennemgang, redigering og offentliggørelse af op til ti iTrace-politikrapporter.
      4.4.3.   Projektresultater

      Projektet vil

                  a)

                  tilvejebringe op til ti rapporter, der hver fokuserer på et særskilt spørgsmål af international interesse

                  b)

                  sikre, at iTrace-politikrapporterne sendes til alle EU-medlemsstaterne

                  c)

                  udforme en målrettet strategi for opsøgende arbejde med henblik på at sikre den størst mulige globale dækning

                  d)

                  fastholde indsatsens synlighed på den politiske scene og i de internationale nyhedsmedier ved bl.a. at fremlægge aktuelle oplysninger om ulovlige våben samt tilvejebringe politikrelevante analyser til støtte for de løbende våbenkontrolprocesser og skræddersyede rapporter med henblik på at vække størst mulig interesse i de internationale nyhedsmedier.

            4.4.4.   Indikatorer for projektets gennemførelse

      Op til ti iTrace-politikrapporter online, der udarbejdes i perioden for den foreslåede indsats og distribueres globalt.
      4.4.5.   Projektbegunstigede

      Afsnit 4.1.5 indeholder en fuldstændig liste over omfattede personer og organisationer, der er identisk for alle projekter i henhold til denne afgørelse.
      5.   Placering

      Projekt 1 gennemføres i Det Forenede Kongerige. Det erkendes i projektet, at der ikke kan nås frem til de resultater, der kræves i feltundersøgelserne, uden for området, og for projekt 2 vil det være nødvendigt med omfattende udsendelser af eksperter i konventionelle våben til konfliktramte områder. Disse udsendelser vil blive vurderet i det enkelte tilfælde under hensyn til sikkerhed, adgang og tilgængelighed af oplysninger. CAR har allerede etableret kontakter eller har igangværende projekter i mange af de pågældende lande. Projekt 3 gennemføres på internationale konferencer og samordnes med nationale regeringer og relevante organisationer i hele verden for at sikre den størst mulige synlighed for projektet. Projekt 4 gennemføres i Det Forenede Kongerige.
      6.   Varighed

      Den samlede forventede varighed af alle projekterne er 24 måneder.
      7.   Gennemførelsesinstans og EU's synlighed

      Den tekniske gennemførelse af denne afgørelse varetages af CAR. CAR udfører sin opgave under HR's ansvar.
      CAR er udsprunget af et voksende netværk af eksperter i våbenundersøgelse, som har været pionerer inden for identificering og sporing af konventionelle våben og ammunition hertil siden 2006. CAR fokuserer på identificering og sporing af våben på stedet. Denne tilgang, der indebærer undersøgelse af de enkelte tilfælde, og den tekniske kapacitet, som er nødvendig for gennemførelsen heraf, er afgørende for en omfattende kortlægning af den omledning af konventionelle våben til og i konfliktramte lande, som i øjeblikket ikke overvåges i tilstrækkelig grad af det internationale samfund. Med henblik herpå sender CAR små hold af undersøgelseseksperter med mindst ti års våbenspecifik erfaring til konfliktramte områder for at undersøge og dokumentere ulovlige våben på stedet.
      I maj 2013 havde CAR udsendt feltoperationspersonale til 18 konfliktramte områder, støttede syv FN-sanktionsovervågningsgrupper direkte, havde formelle aftaler om udveksling af oplysninger med to fredsbevarende FN-missioner og ydede teknisk bistand til to FSFP-missioner. CAR ydede også regelmæssig teknisk bistand til syv nationale regeringer vedrørende identificering og sporing af våben. CAR er den eneste organisation uden for FN-systemet, som udelukkende fokuserer på at identificere og spore konventionelle våben, ammunition og materiel hertil på stedet i aktuelle væbnede konflikter.
      Den 25. november 2013 gav afgørelse 2013/698/FUSP CAR mandat til at udforme og gennemføre iTrace. iTrace er en global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil. I pilotfasen (iTrace I) fokuserede projektet primært på at dokumentere ulovlige våben i Afrika syd for Sahara med yderligere fokus på Mellemøsten (Irak og Syrien) og overføre resultaterne til iTrace-systemet. Projektet har indtil nu dokumenteret mere end 200 000 enheder, som omfatter våben, ammunition og materiel hertil, der er i omløb i konfliktramte områder.
      CAR træffer alle nødvendige foranstaltninger for at gøre opmærksom på, at indsatsen er finansieret af Unionen. Sådanne foranstaltninger gennemføres i overensstemmelse med Kommissionens håndbog i kommunikation og synlighed for Den Europæiske Unions optræden udadtil, der er udarbejdet og offentliggjort af Kommissionen.
      CAR vil således sikre synligheden af Unionens bidrag gennem passende omtale og PR, som fremhæver Unionens rolle, sikrer åbenhed i dens indsats og skaber øget bevidsthed om grundene til afgørelsen og om Unionens støtte til den og resultaterne af denne støtte. Det materiale, der produceres i forbindelse med projektet, vil på en iøjnefaldende måde vise EU-flaget i overensstemmelse med EU's retningslinjer for korrekt anvendelse og gengivelse af flaget.
      8.   Rapportering

      CAR vil udarbejde beskrivende rapporter hvert kvartal.

         (1)  Rådets afgørelse 2013/698/FUSP af 25. november 2013 til støtte for en global rapporteringsmekanisme vedrørende ulovlige håndvåben og lette våben og andre ulovlige konventionelle våben og ammunition hertil for at mindske risikoen for ulovlig handel hermed (EUT L 320 af 30.11.2013, s. 34).


title: Den Udenrigs- og Sikkerhedspolitiske Komités afgørelse Atalanta/6/2009 af 22. juli 2009 om udnævnelse af den øverstbefalende for EU-styrken i Den Europæiske Unions militæroperation med henblik på at bidrage til at afskrække fra, forebygge og bekæmpe piratvirksomhed og væbnede røverier ud for Somalias kyster (Atalanta)

text:
               24.7.2009

               DA

               Den Europæiske Unions Tidende

               L 192/68

      DEN UDENRIGS- OG SIKKERHEDSPOLITISKE KOMITÉS AFGØRELSE Atalanta/6/2009
   af 22. juli 2009
   om udnævnelse af den øverstbefalende for EU-styrken i Den Europæiske Unions militæroperation med henblik på at bidrage til at afskrække fra, forebygge og bekæmpe piratvirksomhed og væbnede røverier ud for Somalias kyster (Atalanta)
   (2009/559/FUSP)
   DEN UDENRIGS- OG SIKKERHEDSPOLITISKE KOMITÉ HAR —
   under henvisning til traktaten om Den Europæiske Union, særlig artikel 25, stk. 3,
   under henvisning til Rådets fælles aktion 2008/851/FUSP af 10. november 2008 om Den Europæiske Unions militæroperation med henblik på at bidrage til at afskrække fra, forebygge og bekæmpe piratvirksomhed og væbnede røverier ud for Somalias kyster (1) (Atalanta), særlig artikel 6, stk. 1, og
   ud fra følgende betragtninger:

               (1)

               Rådet har i medfør af artikel 6, stk. 1, i fælles aktion 2008/851/FUSP bemyndiget Den Udenrigs- og Sikkerhedspolitiske Komité (PSC) til at træffe afgørelser om udnævnelse af den øverstbefalende for EU-styrken.

               (2)

               Den 17. marts 2009 vedtog PSC afgørelse Atalanta/1/2009 (2) om udnævnelse af kaptajn (i flåden) Juan GARAT CARAMÉ som øverstbefalende for EU-styrken i Den Europæiske Unions militæroperation med henblik på at bidrage til at afskrække fra, forebygge og bekæmpe piratvirksomhed og væbnede røverier ud for Somalias kyster.

               (3)

               Den øverstbefalende for EU-operationen har indstillet commodore Peter BINDT som ny øverstbefalende for EU-styrken i Den Europæiske Unions militæroperation med henblik på at bidrage til at afskrække fra, forebygge og bekæmpe piratvirksomhed og væbnede røverier ud for Somalias kyster.

               (4)

               EU's Militærkomité har støttet denne indstilling.

               (5)

               I medfør af artikel 6 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i udarbejdelsen og gennemførelsen af Den Europæiske Unions afgørelser og aktioner, som har indvirkning på forsvarsområdet —

         TRUFFET FØLGENDE AFGØRELSE:
   Artikel 1
   Commodore Peter BINDT udnævnes herved til øverstbefalende for EU-styrken i Den Europæiske Unions militæroperation med henblik på at bidrage til at afskrække fra, forebygge og bekæmpe piratvirksomhed og væbnede røverier ud for Somalias kyster.
   Artikel 2
   Denne afgørelse har virkning fra den 13. august 2009.

      Udfærdiget i Bruxelles, den 22. juli 2009.

            På Den Udenrigs- og Sikkerhedspolitiske Komités vegne

         O. SKOOG

            Formand

      (1)  EUT L 301 af 12.11.2008, s. 33.

      (2)  EUT L 76 af 24.3.2009, s. 45.


title: Rådets afgørelse 2011/332/FUSP af 7. juni 2011 om ændring af afgørelse 2011/137/FUSP om restriktive foranstaltninger på baggrund af situationen i Libyen

text:
               8.6.2011

               DA

               Den Europæiske Unions Tidende

               L 149/10

         RÅDETS AFGØRELSE 2011/332/FUSP
   af 7. juni 2011
   om ændring af afgørelse 2011/137/FUSP om restriktive foranstaltninger på baggrund af situationen i Libyen
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 29, og
   ud fra følgende betragtninger:

               (1)

               Den 28. februar 2011 vedtog Rådet afgørelse 2011/137/FUSP om restriktive foranstaltninger på baggrund af situationen i Libyen (1).

               (2)

               Afgørelse 2011/137/FUSP bør ændres for at tage hensyn til de særlige ordninger for restriktive foranstaltninger gældende for havne.

               (3)

               I betragtning af den alvorlige situation i Libyen bør der opføres flere enheder på listen over personer og enheder, der er omfattet af de restriktive foranstaltninger, i bilag IV til afgørelse 2011/137/FUSP —

         VEDTAGET DENNE AFGØRELSE:
   Artikel 1
   I artikel 6 i afgørelse 2011/137/FUSP tilføjes følgende stykke:

      »2a.   I det omfang det finder anvendelse på havne hindrer forbuddet mod at stille pengemidler, finansielle aktiver eller økonomiske ressourcer til rådighed for de personer eller enheder, der er omhandlet i stk. 1, litra b), ikke gennemførelsen af kontrakter, der er indgået inden datoen for denne afgørelses ikrafttræden, indtil den 15. juli 2011 med undtagelse af kontrakter vedrørende olie, gas og raffinerede produkter.«.

   Artikel 2
   De enheder, der er opført på listen i bilaget til nærværende afgørelse, tilføjes listen i bilag IV til afgørelse 2011/137/FUSP.
   Artikel 3
   Denne afgørelse træder i kraft på dagen for vedtagelsen.

      Udfærdiget i Bruxelles, den 7. juni 2011.

            På Rådets vegne

         MARTONYI J.

            Formand

      (1)  EUT L 58 af 3.3.2011, s. 53.

      BILAG

         Enheder, der er omhandlet i artikel 2

                  Navn

                  Identificerende oplysninger

                  Begrundelse

                  Opført på listen den:

                  1.

                  Havnemyndigheden i Tripoli

                  Havnemyndighed: Socialist Ports Company (for så vidt angår driften af havnen i Tripoli)
                  Tlf.: +218 21 43946

                  Kontrolleres af Qadhafis regime

                  7.06.2011

                  2.

                  Havnemyndigheden i Al Khoms

                  Havnemyndighed: Socialist Ports Company (for så vidt angår driften af havnen i Al Khoms)
                  Tlf.: +218 21 43946

                  Kontrolleres af Qadhafis regime

                  7.06.2011

                  3.

                  Havnemyndigheden i Brega

                  Kontrolleres af Qadhafis regime

                  7.06.2011

                  4.

                  Havnemyndigheden i Ras Lanuf

                              Havnemyndighed: Veba Oil Operations BV

                              Addresse: PO Box 690

                              Tripoli, Libya

                              Tlf.: +218 21 333 0081

                  Kontrolleres af Qadhafis regime

                  7.06.2011

                  5.

                  Havnemyndigheden i Zawia

                  Kontrolleres af Qadhafis regime

                  7.06.2011

                  6.

                  Havnemyndigheden i Zuwara

                              Havnemyndighed: Port Authority of Zuara

                              PO Box 648

                              Port Affairs and Marine Transport

                              Tripoli

                              Libya

                              Tlf.: +218 25 25305

                  Kontrolleres af Qadhafis regime

                  7.06.2011


title: Europa-Parlamentets afgørelse af 23. april 2009 om decharge for gennemførelsen af Den Europæiske Unions almindelige budget for regnskabsåret 2007, Sektion IV - Domstolen

text:
               26.9.2009

               DA

               Den Europæiske Unions Tidende

               L 255/74

         EUROPA-PARLAMENTETS AFGØRELSE
   af 23. april 2009
   om decharge for gennemførelsen af Den Europæiske Unions almindelige budget for regnskabsåret 2007, Sektion IV — Domstolen
   (2009/635/EF)
   EUROPA-PARLAMENTET,

               —

               der henviser til Den Europæiske Unions almindelige budget for regnskabsåret 2007 (1),

               —

               der henviser til De Europæiske Fællesskabers endelige årsregnskab for regnskabsåret 2007 — Bind I (C6-0418/2008) (2),

               —

               der henviser til Domstolens årsberetning til dechargemyndigheden om de interne revisioner, der er foretaget i 2007,

               —

               der henviser til Revisionsrettens årsberetning om gennemførelsen af budgettet for regnskabsåret 2007 med de kontrollerede institutioners svar (3),

               —

               der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 (4),

               —

               der henviser til EF-traktatens artikel 272, stk. 10, og artikel 274, 275 og 276,

               —

               der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (5), særlig artikel 50, 86, 145, 146 og 147,

               —

               der henviser til forretningsordenens artikel 71 og bilag V,

               —

               der henviser til betænkning fra Budgetkontroludvalget (A6-0151/2009),

               1.

               meddeler Domstolens justitssekretær decharge for gennemførelsen af Domstolens budget for regnskabsåret 2007;

               2.

               fremsætter sine bemærkninger i nedenstående beslutning;

               3.

               pålægger sin formand at sende denne afgørelse og beslutningen, der er en integrerende del heraf, til Rådet, Kommissionen, Domstolen, Revisionsretten, Den Europæiske Ombudsmand og Den Europæiske Tilsynsførende for Databeskyttelse og drage omsorg for, at de offentliggøres i Den Europæiske Unions Tidende (L-udgaven).

         Hans-Gert PÖTTERING

            Formand

         Klaus WELLE

            Generalsekretær

      (1)  EUT L 77 af 16.3.2007.

      (2)  EUT C 287 af 10.11.2008, s. 1.

      (3)  EUT C 286 af 10.11.2008, s. 1.

      (4)  EUT C 287 af 10.11.2008, s. 111.

      (5)  EFT L 248 af 16.9.2002, s. 1.
   EUROPA-PARLAMENTETS BESLUTNING
   af 23. april 2009
   med bemærkningerne, der er en integrerende del af afgørelsen om decharge for gennemførelsen af Den Europæiske Unions almindelige budget for regnskabsåret 2007, Sektion IV — Domstolen
   EUROPA-PARLAMENTET,

               —

               der henviser til Den Europæiske Unions almindelige budget for regnskabsåret 2007 (1),

               —

               der henviser til De Europæiske Fællesskabers endelige årsregnskab for regnskabsåret 2007 — Bind I (C6-0418/2008) (2),

               —

               der henviser til Domstolens årsberetning til dechargemyndigheden om de interne revisioner, der er foretaget i 2007,

               —

               der henviser til Revisionsrettens årsberetning om gennemførelsen af budgettet for regnskabsåret 2007 med de kontrollerede institutioners svar (3),

               —

               der henviser til Revisionsrettens erklæring om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248 (4),

               —

               der henviser til EF-traktatens artikel 272, stk. 10, og artikel 274, 275 og 276,

               —

               der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (5), særlig artikel 50, 86, 145, 146 og 147,

               —

               der henviser til forretningsordenens artikel 71 og bilag V,

               —

               der henviser til betænkning fra Budgetkontroludvalget (A6-0151/2009),

               1.

               bemærker, at Domstolens disponible forpligtelsesbevillinger i 2007 beløb sig til i alt 275 mio. EUR (2006: 252 mio. EUR (6)) med en udnyttelsesgrad på 96,84 %, hvilket er højere end sidste år;

               2.

               konstaterer med tilfredshed, at Domstolen i juli 2007 vedtog en adfærdskodeks for medlemmer og forhenværende medlemmer af Domstolen, Retten i Første Instans og Retten for EU-personalesager (7), som indeholder en forpligtelse til at indgive en erklæring om økonomiske interesser til Domstolens præsident; fastholder dog af hensyn til gennemskueligheden, og også selv om der ikke på nuværende tidspunkt foreligger noget retligt krav, sit gentagne krav om, at konkrete erklæringer offentliggøres f.eks. på Domstolens websted; foreslår desuden, at der udnævnes en uafhængig tilsynsførende, som skal have til opgave hvert år offentligt at rapportere om de modtagne erklæringer for således at sikre troværdig overvågning og kontrol;

               3.

               påpeger, at antallet af tjenestemænd og øvrige ansatte (midlertidigt ansatte og kontraktansatte) i løbet af 2007 steg med 7,9 % til i alt 1 928 hovedsagelig som følge af Bulgariens og Rumæniens tiltrædelse;

               4.

               glæder sig over forbedringen med hensyn til rekruttering af kvalificeret personale, som ansættes i henhold til personalevedtægten på grundlag af udvælgelsesprøver organiseret af EPSO, og behandlingen af visse vanskeligheder med hensyn til bestemte stillinger (hovedsagelig tolke og it-specialister);

               5.

               påpeger, at Revisionsretten i punkt 11.19 i årsberetningen for 2007 fremsatte følgende bemærkninger: »Ved revisionen konstaterede Retten, at afgørelsen fra Domstolens administrationsudvalg om rekruttering og ansættelse af kontraktansatte ikke indeholder en procedure for udvælgelse af »kontraktansatte til varetagelse af hjælpefunktioner« […] Domstolen har således ikke etableret en formel udvælgelsesprocedure med henblik på ansættelse af personale på korttidskontrakter til at erstatte personer, som midlertidigt er ude af stand til at udøve deres funktioner.«;

               6.

               er enig med Revisionsretten, når den siger: »Da der ikke er fastlagt specifikke procedurer for udvælgelse af kontraktansatte til varetagelse af hjælpefunktioner (for eksempel anvendelse af udvælgelseskomitéer), sikrer de bestemmelser, der finder anvendelse i Domstolen ikke i sådanne tilfælde, at kravene […] i »Ansættelsesvilkårene for de øvrige ansatte i Fællesskaberne« opfyldes fuldt ud, og at enhver risiko for en ikke-objektiv udvælgelse undgås.«; anmoder derfor om, at der også etableres passende ansættelsesprocedurer for denne kategori af kontraktansatte;

               7.

               giver udtryk for sin tilfredshed med, at der pr. 1. oktober 2007 er oprettet to separate administrative enheder (en intern revisionsenhed og en kontrolenhed) med hver deres kontorchef, hvilket bringer en situation til ophør, som både Revisionsretten og Parlamentet i tidligere år har kritiseret, hvor lederen af den interne revisionsenhed var ansvarlig for den forudgående kontrol af de anvisningsberettigedes transaktioner;

               8.

               konstaterer med tilfredshed, at Domstolens administrationsudvalg den 12. december 2007 ændrede den interne revisors mandat, således at det årlige arbejdsprogram for den interne revisionsenhed nu vedtages på grundlag af en vurdering af de faktiske risici, institutionen står over for;

               9.

               konstaterer, at der er indført en ny procedure for behandling af anlægsaktiver i forbindelse med, at der i 2007 blev etableret et nyt integreret system for forvaltning og finanskontrol (SAP), som den 1. januar 2008 erstattede Sucre Abac-systemet for regnskabsføring og finansforvaltning; glæder sig over, at det nye SAP-system er udviklet på interinstitutionelt plan af Rådet, Revisionsretten og Domstolen og derfor indebærer betydelige budgetbesparelser, ligesom det giver de tre involverede institutioner en effektivitetsgevinst;

               10.

               glæder sig over det frugtbare interinstitutionelle samarbejde med Revisionsretten på uddannelsesområdet;

               11.

               glæder sig over, at de forhandlede kontrakters andel af de tildelte kontrakter er reduceret fra 34 % i 2006 til 32 % i 2007 (med en værdi på mere end 60 000 EUR — efter ændringen af gennemførelsesbestemmelserne til finansforordningen (8)); opfordrer Domstolen til at fortsætte sine bestræbelser på yderligere at reducere denne andel;

               12.

               bemærker, at 2006 reelt var det andet år, hvor den nyligt oprettede Retten for EU-personalesager udførte sine judicielle aktiviteter, efter at den påbegyndte sin virksomhed i december 2005, og at dens forretningsorden trådte i kraft den 1. november 2007;

               13.

               glæder sig for fjerde år i træk over, at varigheden af sagsbehandlingen ved Domstolen er blevet reduceret, samt at antallet af afsluttede sager er steget med næsten 10 % fra 2006; finder det dog foruroligende, at puklen af verserende sager er vokset for alle tre retters vedkommende, især for Retten i Første Instans (+12 % fra 1 029 sager i 2006 til 1 154 i 2007);

               14.

               forstår, at denne kraftige stigning i antallet af verserende sager ved Retten i Første Instans skyldes, at antallet af nye sager, der indledes, er stigende, samt at sagerne bliver stadig mere komplekse og forskelligartede; støtter fuldt ud Domstolens bestræbelser på at omlægge sin interne struktur og sine arbejdsprocedurer for at øge effektiviteten og nedbringe sagspuklen;

               15.

               glæder sig over offentliggørelsen i Den Europæiske Unions Tidende af en beretning om den budgetmæssige og finansielle forvaltning i regnskabsåret 2007 (9), som ledsager Domstolens årsregnskaber for 2007 og bl.a. indeholder en redegørelse for udnyttelsesgraden for bevillingerne og en oversigt over bevillingsoverførsler i løbet af regnskabsåret 2007;

               16.

               påskønner Domstolens etablerede praksis med at lade aktivitetsrapporten indeholde et kapitel, som beskriver opfølgningen i årets løb på Parlamentets tidligere dechargeafgørelser og Revisionsrettens beretninger;

               17.

               bemærker, at dens regler om indkøb trods ændringerne i finansforordningen stadig er overdrevent omstændelige for mindre institutioner, såsom Domstolen, navnlig hvad angår udbud af aftaler til relativt små beløb; opfordrer Kommissionen til i sit indledende arbejde inden udformning af eventuelle fremtidige forslag til ændring af finansforordningen i vid udstrækning at høre Domstolens justitssekretær og dennes administration med henblik på at sikre, at der til fulde tages højde for deres betænkeligheder i det endelige forslag.

      (1)  EUT L 77 af 16.3.2007.

      (2)  EUT C 287 af 10.11.2008, s. 1.

      (3)  EUT C 286 af 10.11.2008, s. 1.

      (4)  EUT C 287 af 10.11.2008, s. 111.

      (5)  EFT L 248 af 16.9.2002, s. 1.

      (6)  2005: 232,6 mio. EUR.

      (7)  EUT C 223 af 22.9.2007, s. 1.

      (8)  Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (EFT L 357 af 31.12.2002, s. 1).

      (9)  EUT C 15 af 21.1.2009, s. 1.


title: 2013/285/EU: Rådets afgørelse af 10. juni 2013 om fastlæggelse af Den Europæiske Unions holdning i Verdenshandelsorganisationens Råd for TRIPS til anmodningen om en forlængelse af overgangsperioden i henhold til TRIPS-aftalens artikel 66, stk. 1, for de mindst udviklede medlemslande

text:
               14.6.2013

               DA

               Den Europæiske Unions Tidende

               L 162/1

         RÅDETS AFGØRELSE
   af 10. juni 2013
   om fastlæggelse af Den Europæiske Unions holdning i Verdenshandelsorganisationens Råd for TRIPS til anmodningen om en forlængelse af overgangsperioden i henhold til TRIPS-aftalens artikel 66, stk. 1, for de mindst udviklede medlemslande
   (2013/285/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde, særlig artikel 207, stk. 4, og artikel 218, stk. 9,
   under henvisning til forslag fra Europa-Kommissionen, og
   ud fra følgende betragtninger:

               (1)

               Den 5. november 2012 anmodede Haiti på vegne af gruppen af mindst udviklede medlemslande formelt om en forlængelse af overgangsperioden for gennemførelse af Verdenshandelsorganisationens (WTO's) aftale om handelsrelaterede intellektuelle ejendomsrettigheder (TRIPS-aftalen) i henhold til artikel 66, stk. 1, i nævnte aftale.

               (2)

               Den nuværende overgangsperiode skal efter planen og som aftalt i afgørelsen truffet af Rådet for TRIPS den 29. november 2005 udløbe den 1. juli 2013.

               (3)

               Artikel 66, stk. 1, i TRIPS-aftalen bestemmer, at Rådet for TRIPS efter »behørigt begrundet anmodning fra et medlem, der er et mindst udviklet land, [skal] forlænge denne periode«.

               (4)

               Styrkelse og beskyttelse af intellektuel ejendomsret er en central faktor for fremme af socioøkonomisk vækst, hvilket anerkendtes af ministrene på det regionale forberedende møde for Afrika i Dar es Salaam i marts 2013 forud for det årlige ministermøde om revision af De Forenede Nationers Økonomiske og Sociale Råd, hvor der blev opfordret til intensivering af bestræbelserne for at udvikle retlige og politiske rammer for f.eks. intellektuelle ejendomsrettigheder.

               (5)

               De mindst udviklede medlemslande har gjort fremskridt med forskellig hastighed og i forskelligt omfang med hensyn til deres gennemførelse af TRIPS-aftalen.

               (6)

               Teknisk og finansiel bistand, dens effektivitet og hensigtsmæssige koordinering spiller en vigtig rolle i gennemførelsen af TRIPS-aftalen.

               (7)

               En række af de mindst udviklede medlemslande har allerede gjort betydningsfulde fremskridt inden for intellektuel ejendomsret, men de mindst udviklede medlemslande har stadig særlige behov og krav og står fortsat over for økonomiske, finansielle og administrative begrænsninger, hvorfor de har derfor behov for fleksibilitet og mere tid til at gennemføre TRIPS-aftalen.

               (8)

               Det er derfor nødvendigt at forlænge overgangsperioden for gennemførelsen af TRIPS-aftalen for de mindst udviklede medlemslande —

         VEDTAGET DENNE AFGØRELSE:
   Artikel 1
   1.   Den holdning, der skal indtages af Den Europæiske Union i Verdenshandelsorganisationens Råd for TRIPS til anmodningen om en forlængelse af overgangsperioden i henhold til TRIPS-aftalens artikel 66, stk. 1, for de mindst udviklede medlemslande, er, at de mindst udviklede medlemslande ikke er forpligtet til at anvende bestemmelserne i TRIPS-aftalen, bortset fra artikel 3, 4 og 5, for en periode, der vedtages med enstemmighed af WTO's medlemmer, eller indtil datoen, hvor de ophører med at være et medlem, der er et mindst udviklet land, alt efter hvilken dato der falder først.
   2.   Under denne forlængelsesperiode må de mindst udviklede medlemslande ikke sænke det eksisterende niveau for beskyttelsen af intellektuelle ejendomsrettigheder til et niveau, der ligger under de standarder, der er fastsat i TRIPS-aftalen. Denne afgørelse berører ikke afgørelsen truffet af Rådet for TRIPS den 27. juni 2002 om »Forlængelse af overgangsperioden i henhold til TRIPS-aftalens artikel 66.1 for de mindst udviklede medlemslande for visse forpligtelser med hensyn til farmaceutiske produkter«.
   3.   Herudover skal der i denne forlængelsesperiode gennemføres grundige overvejelser om og foretages analyser af de forskellige niveauer for gennemførelsen af TRIPS-aftalen samt de identificerede behov i de forskellige mindst udviklede medlemslande og om, hvordan tekniske bistand og kapacitetsopbygningsprogrammer kan koordineres, anvendes og vurderes mere effektivt, først og fremmest med fokus på de områder, hvor der umiddelbart kan opnås den største nytteværdi med henblik på at gøre en gradvis integrationsproces mulig.
   Artikel 2
   Denne afgørelse træder i kraft på dagen for vedtagelsen.

      Udfærdiget i Bruxelles, den 10. juni 2013.

            På Rådets vegne

         E. GILMORE

            Formand


title: 2009/104/EF: Kommissionens afgørelse af 21. november 2008 om indgåelse af en aftale i form af brevveksling mellem Det Europæiske Fællesskab og Republikken Chile om ændring af tillæg V til aftalen om handel med vin, der er knyttet til associeringsaftalen mellem Det Europæiske Fællesskab og dets medlemsstater på den ene side og Republikken Chile på den anden side

text:
               6.2.2009

               DA

               Den Europæiske Unions Tidende

               L 37/8

         KOMMISSIONENS AFGØRELSE
   af 21. november 2008
   om indgåelse af en aftale i form af brevveksling mellem Det Europæiske Fællesskab og Republikken Chile om ændring af tillæg V til aftalen om handel med vin, der er knyttet til associeringsaftalen mellem Det Europæiske Fællesskab og dets medlemsstater på den ene side og Republikken Chile på den anden side
   (2009/104/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets afgørelse 2002/979/EF af 18. november 2002 om undertegnelse af og midlertidig anvendelse af visse bestemmelser i aftalen om oprettelse af en associering mellem Det Europæiske Fællesskab og dets medlemsstater på den ene side og Republikken Chile på den anden side (1), særlig artikel 5, stk. 1, og
   ud fra følgende betragtninger:

               (1)

               Nye ønologiske fremgangsmåder, der tillades anvendt i Fællesskabet, blev den 11. oktober 2006 meddelt Republikken Chile i overensstemmelse med artikel 18 i aftalen om handel med vin, der er knyttet til associeringsaftalen mellem Det Europæiske Fællesskab og dets medlemsstater på den ene side og Republikken Chile på den anden side (i det følgende benævnt »aftalen om handel med vin«).

               (2)

               Det er på baggrund af konklusionerne fra det tredje møde i det blandede udvalg EU-Chile for aftalen om handel med vin, der blev holdt i Santiago de Chile den 10. januar 2008, nødvendigt at ændre tillæg V til aftalen om handel med vin for at tilføje nye ønologiske fremgangsmåder, der tillades anvendt i Fællesskabet.

               (3)

               Fællesskabet og Republikken Chile har derfor i henhold til artikel 29, stk. 2, i aftalen om handel med vin ført forhandlinger om en aftale i form af brevveksling om ændring af tillæg V.

               (4)

               Brevvekslingen bør derfor godkendes.

               (5)

               Foranstaltningerne i denne afgørelse er i overensstemmelse med udtalelse fra Forvaltningskomitéen for Den Fælles Markedsordning for Landbrugsprodukter —

         TRUFFET FØLGENDE AFGØRELSE:
   Artikel 1
   Aftalen i form af brevveksling mellem Det Europæiske Fællesskab og Republikken Chile om ændring af tillæg V til aftalen om handel med vin, der er knyttet til associeringsaftalen mellem Det Europæiske Fællesskab og dets medlemsstater på den ene side og Republikken Chile på den anden side, godkendes på Fællesskabets vegne.
   Teksten til aftalen er knyttet til denne afgørelse.
   Artikel 2
   Kommissæren for landbrug og udvikling af landdistrikter bemyndiges hermed til at undertegne brevvekslingen med bindende virkning for Fællesskabet.

      Udfærdiget i Bruxelles, den 21. november 2008.

            På Kommissionens vegne

         Mariann FISCHER BOEL

            Medlem af Kommissionen

      (1)  EFT L 352 af 30.12.2002, s. 1.
    ---documentbreak---

               6.2.2009

               DA

               Den Europæiske Unions Tidende

               L 37/9

         AFTALE I FORM AF BREVVEKSLING
   mellem Det Europæiske Fællesskab og Republikken Chile om ændring af tillæg V til aftalen om handel med vin, der er knyttet til associeringsaftalen mellem Det Europæiske Fællesskab og dets medlemsstater på den ene side og Republikken Chile på den anden side
   Bruxelles, den 4. januar 2009
   Hr.,
   Jeg har den ære at henvise til artikel 29, stk. 2, i aftalen om handel med vin, der er knyttet til associeringsaftalen af 18. november 2002 mellem Det Europæiske Fællesskab og dets medlemsstater på den ene side og Republikken Chile på den anden side, og hvori det fastsættes, at de kontraherende parter ved fælles overenskomst kan tilpasse tillæggene til aftalen.
   Der er kommet nye ønologiske fremgangsmåder til, der tillades anvendt i Fællesskabet, og visse fremgangsmåder er ændret, hvilket blev meddelt Deres myndigheder den 11. oktober 2006, og derfor er det, også på baggrund af konklusionerne fra det tredje møde i det blandede udvalg for aftalen om handel med vin, der blev holdt i Santiago de Chile den 10. januar 2008, nødvendigt at ændre punkt 2 i tillæg V (Ønologiske fremgangsmåder og behandlingsmetoder og produktspecifikationer) til aftalen om handel med vin.
   Jeg har derfor den ære at foreslå, at teksten i punkt 2 i tillæg V til aftalen om handel med vin erstattes med vedlagte tekst med virkning fra datoen for Deres svar til bekræftelse af aftalen med indholdet af denne skrivelse.
   Jeg ville være Dem taknemmelig for at bekræfte, at Deres regering er indforstået med indholdet af denne skrivelse.
   Modtag, hr., forsikringen om min mest udmærkede højagtelse.

         På vegne af Det Europæiske Fællesskab

      Mariann FISCHER BOEL

   Bruxelles, 8. januar 2009
   Fr.,
   Jeg har den ære hermed at anerkende modtagelsen af Deres skrivelse af 4. januar i år med følgende ordlyd:

      »Jeg har den ære at henvise til artikel 29, stk. 2, i aftalen om handel med vin, der er knyttet til associeringsaftalen af 18. november 2002 mellem Det Europæiske Fællesskab og dets medlemsstater på den ene side og Republikken Chile på den anden side, og hvori det fastsættes, at de kontraherende parter ved fælles overenskomst kan tilpasse tillæggene til aftalen.
      Der er kommet nye ønologiske fremgangsmåder til, der tillades anvendt i Fællesskabet, og visse fremgangsmåder er ændret, hvilket blev meddelt Deres myndigheder den 11. oktober 2006, og derfor er det, også på baggrund af konklusionerne fra det tredje møde i det blandede udvalg for aftalen om handel med vin, der blev holdt i Santiago de Chile den 10. januar 2008, nødvendigt at ændre punkt 2 i tillæg V (Ønologiske fremgangsmåder og behandlingsmetoder og produktspecifikationer) til aftalen om handel med vin.
      Jeg har derfor den ære at foreslå, at teksten i punkt 2 i tillæg V til aftalen om handel med vin erstattes med vedlagte tekst med virkning fra datoen for Deres svar til bekræftelse af aftalen med indholdet af denne skrivelse.
      Jeg ville være Dem taknemmelig for at bekræfte, at Deres regering er indforstået med indholdet af denne skrivelse.«

   Jeg har den ære at meddele Dem, at Republikken Chile er indforstået med indholdet af den pågældende skrivelse.
   Modtag, fr., forsikringen om min mest udmærkede højagtelse.

         På vegne af Republikken Chile

      Juan SALAZAR SPARKS

   BILAG
   Punkt 2 i tillæg V til aftalen om handel med vin affattes således:

                  »2.

                  Fortegnelse over ønologiske fremgangsmåder og behandlingsmetoder, som er tilladte for vine med oprindelse i Fællesskabet med følgende restriktioner eller, hvis der ikke er restriktioner, på de betingelser, som er fastsat i EF-bestemmelserne:

                              1)

                              Luftning eller gennemstrømning med argon, nitrogen eller oxygen

                              2)

                              Varmebehandling

                              3)

                              Anvendelse i tørre vine af frisk vinbærme, der er sund og ufortyndet, og som indeholder vingær, der stammer fra nylig fremstilling af tørre vine

                              4)

                              Centrifugering og filtrering med eller uden anvendelse af inaktivt filtertilsætningsstof, på betingelse af at der ikke efterlades uønskede rester i de således behandlede produkter

                              5)

                              Anvendelse af vingær

                              6)

                              Anvendelse af gærcellemembraner

                              7)

                              Anvendelse af polyvinylpolypyrrolidon

                              8)

                              Anvendelse af mælkesyrebakterier i en vinopløsning

                              9)

                              Tilsætning af et eller flere af følgende stoffer til fremme af gærudviklingen:

                                          i)

                                          tilsætning af:

                                                      —

                                                      diammoniumfosfat eller ammoniumsulfat

                                                      —

                                                      ammoniumsulfit eller ammoniumbisulfit

                                          ii)

                                          tilsætning af thiaminhydrochlorid

                              10)

                              Anvendelse af kuldioxid, argon eller nitrogen, enten alene eller blandet med hinanden, udelukkende med henblik på at frembringe en inaktiv atmosfære og behandle produktet uden indvirkning fra luften

                              11)

                              Tilsætning af kuldioxid

                              12)

                              Anvendelse af svovldioxid, kaliumbisulfit eller kaliummetabisulfit, også kaldet kaliumdisulfit eller kaliumpyrosulfit

                              13)

                              Tilsætning af sorbinsyre eller kaliumsorbat

                              14)

                              Tilsætning af L-ascorbinsyre

                              15)

                              Tilsætning af citronsyre til stabilisering af vin, forudsat at det endelige indhold heraf i den behandlede vin ikke overstiger 1 g/l

                              16)

                              Anvendelse af vinsyre til syring, forudsat at det oprindelige syreindhold ikke øges med mere end 2,5 g/l udtrykt som vinsyre

                              17)

                              Anvendelse af et eller flere af følgende stoffer til afsyring:

                                          —

                                          neutralt kaliumtartrat

                                          —

                                          kaliumbicarbonat

                                          —

                                          calciumcarbonat, eventuelt indeholdende ringe mængder af dobbelt calciumsalt af L (+) vinsyre og L (–) æblesyre

                                          —

                                          en homogen blanding af vinsyre og calciumcarbonat i lige forhold og fint pulveriseret

                                          —

                                          calciumtartrat eller vinsyre

                              18)

                              Klaring ved hjælp af et eller flere af følgende stoffer til ønologisk brug:

                                          —

                                          spiselig gelatine

                                          —

                                          vegetabilske proteiner

                                          —

                                          bentonit

                                          —

                                          ægte husblas

                                          —

                                          casein og kaliumcaseinat

                                          —

                                          æggealbumin, mælkealbumin

                                          —

                                          kaolin

                                          —

                                          pektolytiske enzymer

                                          —

                                          siliciumdioxid i form af gel eller kolloid opløsning

                                          —

                                          tannin

                                          —

                                          enzympræparater med betaglucanase

                              19)

                              Tilsætning af tannin

                              20)

                              Behandling af most og ung ikke-færdiggæret vin med kul til ønologisk brug inden for visse grænser

                              21)

                              Behandling af:

                                          —

                                          hvidvin og rosévin med kaliumferrocyanid

                                          —

                                          rødvin med kaliumferrocyanid eller med calciumphytat, forudsat at den således behandlede vin indeholder en vis mængde jern

                              22)

                              Tilsætning af metavinsyre

                              23)

                              Anvendelse af akacie efter gæringens ophør

                              24)

                              Anvendelse af DL-vinsyre, også kaldet racemisk syre, eller neutrale kaliumsalte heraf med henblik på bundfældning af overskydende calcium

                              25)

                              Anvendelse af følgende stoffer ved fremstilling ved gæring på flaske af mousserende vine, hvis bærme udskilles ved degorgering:

                                          —

                                          calciumalginat, eller

                                          —

                                          kaliumalginat

                              26)

                              Anvendelse af kobbersulfat

                              27)

                              Tilsætning af kaliumbitartrat eller calciumtartrat for at fremme udfældningen af vinsten

                              28)

                              Tilsætning af karamel til forstærkning af hedvines farve

                              29)

                              Anvendelse af calciumsulfat til fremstilling af visse kvalitetshedvine fra bestemte dyrkningsområder

                              30)

                              Anvendelse af aleppofyrharpiks til fremstilling af »retsina«-bordvin, kun i Grækenland og på de betingelser, der er fastsat i EF-bestemmelserne

                              31)

                              Tilsætning af lysozym

                              32)

                              Elektrodialyse for at stabilisere vinens syreindhold

                              33)

                              Anvendelse af urease for at mindske ureaindholdet i vin

                              34)

                              Tilsætning af druemost eller rektificeret koncentreret druemost til sødning af vin, på de betingelser, der er fastsat i EF-bestemmelserne

                              35)

                              Delvis koncentrering ved fysiske processer, herunder omvendt osmose, for at øge det naturlige alkoholindhold i druemost eller vin

                              36)

                              Tilsætning af saccharose, koncentreret druemost eller rektificeret koncentreret druemost til at forøge det naturlige alkoholindhold i druer, druemost eller vin i overensstemmelse med EF-bestemmelserne

                              37)

                              Tilsætning af destillat af vin eller af tørrede druer eller af en neutral vinalkohol ved fremstilling af hedvine

                              38)

                              Tilsætning af L-ascorbinsyre inden for visse grænser

                              39)

                              Tilsætning af dimethyldicarbonat (DMDC) til vin for at sikre dens mikrobiologiske stabilisering, inden for visse grænser og på betingelser, der skal fastlægges

                              40)

                              Tilsætning af gærmannoproteiner for at stabilisere vinens syre- og proteinindhold

                              41)

                              Anvendelse af stykker af egetræ ved vinfremstillingen«


Avis juridique important

|

32000D0929(02)

Rådets afgørelse af 18. september 2000 om udnævnelse af formanden for og medlemmerne af fjerde appelkammer under Harmoniseringskontoret for det Indre Marked (varemærker, mønstre og modeller)

EF-Tidende nr. C 277 af 29/09/2000 s. 0002 - 0002

Rådets afgørelseaf 18. september 2000om udnævnelse af formanden for og medlemmerne af fjerde appelkammer under Harmoniseringskontoret for det Indre Marked (varemærker, mønstre og modeller)(2000/C 277/02)RÅDET FOR DEN EUROPÆISKE UNION HAR -under henvisning til traktaten om oprettelse af Det Europæiske Fællesskab,under henvisning til Rådets forordning (EF) nr. 40/94 af 20. december 1993 om EF-varemærker(1) særlig artikel 120 og 131,under henvisning til den indstilling, som Administrationsrådet under Harmoniseringskontoret for det Indre Marked (varemærker, mønstre og modeller) foretog den 11. juli 2000 -TRUFFET FØLGENDE AFGØRELSE:Artikel 11. Christiane HOFFRICHTER-DAUNICHT, født den 9. maj 1951 i Frankfurt am Main (Tyskland), udnævnes til formand for fjerde appelkammer under Harmoniseringskontoret for det Indre Marked (varemærker, mønstre og modeller) for et tidsrum på fem år.2. Tomás DE LAS HERAS LORENZO, født den 22. juli 1951 i Entrala (Spanien), og Kathleen Francesca LEE, født den 10. oktober 1949 i London (Det Forenede Kongerige) udnævnes til medlemmer af fjerde appelkammer under Harmoniseringskontoret for det Indre Marked (varemærker, mønstre og modeller) for et tidsrum på fem år.Artikel 2Datoen for, hvornår det i artikel 1, stk. 1 og 2, omhandlede tidsrum på fem år begynder at løbe, fastsættes af Administrationsrådet under Harmoniseringskontoret for det Indre Marked (varemærker, mønstre og modeller).Udfærdiget i Bruxelles, den 18. september 2000.På Rådets vegneH. VédrineFormand(1) EFT L 11 af 14.1.1994, s. 1.


title: 2007/360/EF: Rådets afgørelse af 29. maj 2007 om indgåelse af aftaler i form af godkendt protokollat mellem Det Europæiske Fællesskab og Den Føderative Republik Brasilien og mellem Det Europæiske Fællesskab og Kongeriget Thailand i henhold til artikel XXVIII i den almindelige overenskomst om told og udenrigshandel 1994 (GATT 1994) om ændring af indrømmelser for fjerkrækød

text:
               30.5.2007

               DA

               Den Europæiske Unions Tidende

               L 138/10

      RÅDETS AFGØRELSE

   af 29. maj 2007
   om indgåelse af aftaler i form af godkendt protokollat mellem Det Europæiske Fællesskab og Den Føderative Republik Brasilien og mellem Det Europæiske Fællesskab og Kongeriget Thailand i henhold til artikel XXVIII i den almindelige overenskomst om told og udenrigshandel 1994 (GATT 1994) om ændring af indrømmelser for fjerkrækød
   (2007/360/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab, særlig artikel 133 sammenholdt med artikel 300, stk. 2, første afsnit, første punktum,
   under henvisning til forslag fra Kommissionen, og
   ud fra følgende betragtninger:

               (1)

               Den 5. maj 2006 bemyndigede Rådet Kommissionen til at indlede forhandlinger i henhold til artikel XXVIII i den almindelige overenskomst om told og udenrigshandel 1994 (GATT 1994) med henblik på at ændre de bundne toldsatser for tre fjerkrækødprodukter i EF-liste CXL, der er knyttet som bilag til GATT 1994. Kommissionen meddelte Verdenshandelsorganisationen, at den har til hensigt at ændre indrømmelser for saltet fjerkrækød under KN-kode 0210 99 39 og at udvide forhandlingerne til kogt fjerkrækød under KN-kode 1602 32 19 og til varer af kalkunkød under KN-kode 1602 31.

               (2)

               Kommissionen har i samråd med det udvalg, der blev nedsat ved traktatens artikel 133, ført forhandlinger inden for rammerne af Rådets forhandlingsdirektiver.

               (3)

               Kommissionen har opnået aftaler i form af godkendt protokollat med Den Føderative Republik Brasilien, der har en hovedleverandørinteresse med hensyn til produkter under KN-kode 0210 99 39 og KN-kode 1602 31 og en væsentlig interesse med hensyn til produkter under KN-kode 1602 32 19, den 6. december 2006, og med Kongeriget Thailand, der har en væsentlig interesse med hensyn til produkter under KN-kode 0210 99 39 og en hovedleverandørinteresse med hensyn til produkter under KN-kode 1602 32 19, den 23. november 2006.

               (4)

               Aftalerne bør godkendes.

               (5)

               De foranstaltninger, der er nødvendige for gennemførelsen af denne afgørelse, bør vedtages i overensstemmelse med Rådet afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen (1) —

         TRUFFET FØLGENDE AFGØRELSE:
   Artikel 1
   Aftalerne i form af godkendt protokollat mellem Det Europæiske Fællesskab og Den Føderative Republik Brasilien og mellem Det Europæiske Fællesskab og Kongeriget Thailand i henhold til artikel XXVIII i GATT 1994 om ændring af indrømmelser for fjerkrækød godkendes herved på Fællesskabets vegne.
   Teksterne til aftalerne er knyttet til denne beslutning.
   Artikel 2
   De foranstaltninger, der er nødvendige for gennemførelsen af denne afgørelse, vedtages i overensstemmelse med proceduren i artikel 3, stk. 2.
   Artikel 3
   1.   Kommissionen bistås af Forvaltningskomitéen for Fjerkrækød og Æg.
   2.   Når der henvises til dette stykke, finder artikel 4 og 7 i afgørelse 1999/468/EF anvendelse.
   Perioden som omhandlet i artikel 4, stk. 3, i afgørelse 1999/468/EF fastsættes til én måned.
   Artikel 4
   Formanden for Rådet bemyndiges til at udpege den eller de personer, der er beføjet til at undertegne aftalerne med bindende virkning for Fællesskabet (2).

      Udfærdiget i Bruxelles, den 29. maj 2007.

            På Rådets vegne

         J. PLEWA

            Formand

      (1)  EFT L 184 af 17.7.1999, s. 23. Ændret ved afgørelse 2006/512/EF (EUT L 200 af 22.7.2006, s. 11).

      (2)  Aftalernes ikrafttrædelsesdato vil blive offentliggjort i Den Europæiske Unions Tidende af Rådets Generalsekretariat.

         GODKENDT PROTOKOLLAT

      mellem Det Europæiske Fællesskab og Den Føderative Republik Brasilien
      Forhandlinger i henhold til artikel XXVIII i GATT 1994 om ændring af indrømmelser for fjerkræ i EF-liste CXL, der er knyttet som bilag til GATT 1994.
      I forhandlingerne i henhold til artikel XXVIII i GATT 1994 mellem Det Europæiske Fællesskab (i det følgende »EF«) og Den Føderative Republik Brasilien (i det følgende »Brasilien«) om ændring af indrømmelser for fjerkræ i EF-liste CXL, der er knyttet som bilag til GATT 1994, er delegationerne for Kommissionen for De Europæiske Fællesskaber og Brasilien blevet enige om nedenstående aftale.
      Delegationerne for Kommissionen for De Europæiske Fællesskaber og Brasilien vil forelægge deres respektive myndigheder aftalen til godkendelse.
      1.   Bundne toldsatser: Den bundne toldsats for pos. 0210 90 20 (nuværende 0210 99 39), 1602 31 og 1602 32 19 er på henholdsvis 1 300 EUR/ton, 1 024 EUR/ton og 1 024 EUR/ton.
      2.   Toldkontingenter: EF åbner følgende årlige toldkontingenter:

                  a)

                  for pos. 0210 90 20 (»saltet«) et kontingent på 264 245 tons, hvoraf 170 807 tons tildeles Brasilien. Toldsatsen inden for kontingentet er på 15,4 % af værdien

                  b)

                  for pos. 1602 31 (»kalkun«) et kontingent på 103 896 tons, hvoraf 92 300 tons tildeles Brasilien. Toldsatsen inden for kontingentet er på 8,5 % af værdien

                  c)

                  for pos. 1602 32 19 (»kogt«) et kontingent på 250 953 tons, hvoraf 79 477 tons tildeles Brasilien. Toldsatsen inden for kontingentet er på 8 % af værdien.

            3.   Import under de i stk. 2 omhandlede toldkontingenter sker på grundlag af oprindelsescertifikater, som Brasiliens kompetente myndigheder udsteder uden forskelsbehandling.
      4.   Indrømmelserne i denne aftale er underlagt de bestemmelser, der eventuelt opnås enighed om under WTO's Doha-udviklingsdagsorden.
      5.   De kontingentmængder, der fordeles mellem lande, der har en hovedleverandørinteresse og en væsentlig leverandørinteresse, følger de generelle principper i artikel XIII i GATT. Eventuelle indrømmelser, som er en følge af anvendelsen af sådanne principper, kan ikke være mindre gunstige end dem, der er forhandlet under denne aftale.
      6.   De to parter forpligter sig til at gennemføre bestemmelserne i denne aftale så hurtigt, som deres interne procedurer gør det muligt.
      7.   Hvis den ene part i denne aftale anmoder herom, skal der gennemføres konsultationer om gennemførelsen af denne aftale.

         Udfærdiget i Bruxelles den niogtyvende maj to tusind og syv.

               For De Europæiske Fællesskaber

               For Den Føderative Republik Brasilien

         GODKENDT PROTOKOLLAT

      mellem Det Europæiske Fællesskab og Kongeriget Thailand
      Forhandlinger i henhold til artikel XXVIII i GATT 1994 om ændring af indrømmelser for fjerkræ i EF-liste CXL, der er knyttet som bilag til GATT 1994.
      I forhandlingerne i henhold til artikel XXVIII i GATT 1994 mellem Det Europæiske Fællesskab (i det følgende »EF«) og Kongeriget Thailand (i det følgende »Thailand«) om ændring af indrømmelser for fjerkræ i EF-liste CXL, der er knyttet som bilag til GATT 1994, er delegationerne for Kommissionen for De Europæiske Fællesskaber og Thailand blevet enige om nedenstående aftale.
      1.   Bundne toldsatser: Den bundne toldsats for pos. 0210 90 20 (nuværende 0210 99 39) og 1602 32 19 er på henholdsvis 1 300 EUR/ton og 1 024 EUR/ton.
      2.   Toldkontingenter: EF åbner følgende årlige toldkontingenter:

                  a)

                  for pos. 0210 90 20 (»saltet«) et kontingent på 264 245 tons, hvoraf 92 610 tons tildeles Thailand. Toldsatsen inden for kontingentet er på 15,4 % af værdien

                  b)

                  for pos. 1602 32 19 (»kogt«) et kontingent på 250 953 tons, hvoraf 160 033 tons tildeles Thailand. Toldsatsen inden for kontingentet er på 8 % af værdien.

            3.   Import under de i stk. 2 omhandlede toldkontingenter sker på grundlag oprindelsescertifikater, som Thailands kompetente myndigheder udsteder uden forskelsbehandling.
      4.   Indrømmelserne i denne aftale er underlagt de bestemmelser, der eventuelt opnås enighed om under WTO's Doha-udviklingsdagsorden.
      5.   De kontingentmængder, der fordeles mellem lande, der har en hovedleverandørinteresse og en væsentlig leverandørinteresse, følger de generelle principper i artikel XIII i GATT. Eventuelle indrømmelser, som er en følge af anvendelsen af sådanne principper, kan ikke være mindre gunstige end dem, der er forhandlet under denne aftale.
      6.   De to parter forpligter sig til at gennemføre bestemmelserne i denne aftale så hurtigt, som deres interne procedurer gør det muligt.
      7.   Hvis den ene part i denne aftale anmoder herom, skal der gennemføres konsultationer om gennemførelsen af denne aftale.

         Udfærdiget i Bruxelles den niogtyvende maj to tusind og syv.

               For De Europæiske Fællesskaber

               For Kongeriget Thailand